เตือนภัยล้างรถคาร์แคร์
จากกรณีข่าวดาราสาวนำรถไปล้างที่ศูนย์บริการล้างรถ มีคนร้ายได้นั่งซ้อนท้ายรถจักรยานยนต์ ตามเข้ามาที่ศูนย์บริการล้างรถ จากนั้นก็ยืนรอเพื่อฉวยโอกาสที่พนักงานในศูนย์บริการล้างรถเผลอ เข้าไปหยิบกุญแจรถของผู้เสียหาย แล้วขับรถออกไปจากศูนย์บริการ เบื้องต้นเจ้าของศูนย์ได้นำรายชื่อของพนักงานทั้งหมดทั้งปัจจุบันและที่ออกไปแล้วมาตรวจสอบประวัติว่ามีใครเป็นบุคคลต้องสงสัยหรือไม่
27 ธ.ค. 2555

จากกรณีข่าวดาราสาวนำรถไปล้างที่ศูนย์บริการล้างรถ มีคนร้ายได้นั่งซ้อนท้ายรถจักรยานยนต์ ตามเข้ามาที่ศูนย์บริการล้างรถ จากนั้นก็ยืนรอเพื่อฉวยโอกาสที่พนักงานในศูนย์บริการล้างรถเผลอ เข้าไปหยิบกุญแจรถของผู้เสียหาย แล้วขับรถออกไปจากศูนย์บริการ เบื้องต้นเจ้าของศูนย์ได้นำรายชื่อของพนักงานทั้งหมดทั้งปัจจุบันและที่ออกไปแล้วมาตรวจสอบประวัติว่ามีใครเป็นบุคคลต้องสงสัยหรือไม่
ทนายคลายทุกข์ขอนำเสนอเรื่องราวเกี่ยวกับภัยของมิจฉาชีพในการนำรถไปล้างที่คาร์แคร์เป็นข้อๆ ดังต่อไปนี้
1.ตั้งศูนย์บริการขึ้นมาเพื่อขโมยรถ
คาร์แคร์ที่ตั้งขึ้นมาเพื่อขโมยรถก็มีอยู่บ้างแต่ไม่มาก เคยมีประชาชนมาร้องเรียนที่ทนายคลายทุกข์มีอยู่หลายคดี ดังนั้น ผู้บริโภคจะเลือกใช้บริการคาร์แคร์ก็ต้องระมัดระวัง เลือกศูนย์บริการล้างรถ ที่มีความน่าเชื่อถือ มิฉะนั้น อาจเจอศูนย์บริการล้างรถที่เป็นมิจฉาชีพก็ได้
2.ไม่มีระบบระเบียบในการให้บริการ คาร์แคร์ที่ไม่มีระบบระเบียบที่เป็นกิจจะลักษณะในการให้บริการ เช่น ไม่ออกใบรับรถเมื่อลูกค้ามารับรถ เมื่อรถหายก็อ้างว่าไม่ได้นำรถมาล้าง คดีประเภทนี้ก็มีเรื่องร้องเรียนอยู่หลายคดีเช่นกัน
3.ทรัพย์สินภายในรถ ก่อนที่จะนำรถไปล้าง จะต้องนำทรัพย์สินที่มีค่าออกจากรถให้หมด เช่น โน้ตบุ๊ก กล้องถ่ายภาพ วิดีโอ เงินสด เครื่องประดับ ของมีค่าต่างๆ มิฉะนั้น อาจสูญหาย ซึ่งอาจจะเกิดจากพวกล้างรถ ซึ่งไม่ใช่เจ้าของคาร์แคร์ก็เป็นได้
4.การฝากกุญแจไว้กับศูนย์บริการล้างรถ
การฝากกุญแจไว้กับศูนย์บริการล้างรถ เป็นช่องทางให้พนักงานรับรถ นำรถไปใช้ประโยชน์ส่วนตัว เช่น เอาไปทดลองซิ่งประลองความเร็วบนท้องถนน จนรถเกิดอุบัติเหตุ ชนบุคคลอื่นหรือชนทรัพย์สินของบุคคลอื่นหรือตกน้ำได้รับความเสียหายก็มีหลายคดี
5.การสวมรอยจากมิจฉาชีพที่อ้างเป็นตัวแทนเจ้าของรถ
การสวมรอยจากมิจฉาชีพที่อ้างตัวเป็นเจ้าของรถมารับรถไปจากคาร์แคร์มีอยู่หลายคดี เช่น มีคดีหนึ่งเมื่อประมาณ 45 ปีที่แล้ว แท็กซี่นำรถไปล้างและฝากกุญแจไว้กับคาร์แคร์ โดยเจ้าของคาร์แคร์ให้เอากุญแจใส่รวมไว้ในตะกร้า คนขับแท็กซี่ที่นำรถไปล้างกลับมาปรากฏว่า รถหายไปแล้ว โดยมีคนสวมรอยนำรถไป เนื่องจากความหละหลวมของคาร์แคร์ ต่อมาเจ้าของอู่แท็กซี่ไปแจ้งความว่า คนขับแท็กซี่ยักยอกทรัพย์และส่งฟ้องศาล สุดท้าย ศาลตัดสินจำคุก โดยเชื่อว่าคนขับแท็กซี่ยักยอกรถไปเป็นประโยชน์ส่วนตัวโดยทุจริต รถก็หายแถมต้องติดคุกอีกต่างหาก ในกรณีนี้เจ้าของคาร์แคร์ที่ทำรถหายหรือปล่อยให้บุคคลอื่นมาสวมรอย เจ้าของรถต้องฟ้องแพ่งเรียกค่าเสียหายเพราะทรัพย์อยู่ในความดูแลของคาร์แคร์ แต่ถ้ามีพยานหลักฐานยืนยันแน่ชัดว่าเป็นการยักยอกทรัพย์ เจ้าของรถก็มีสิทธิดำเนินคดีข้อหายักยอกทรัพย์
6.จดจำรูปพรรณของคนรับรถ
การนำรถไปล้างควรขอใบรับรถ จดจำรูปพรรณสัณฐานคนที่รับรถ ใช้กล้องโทรศัพท์มือถือถ่ายภาพรถแล้วถ่ายภาพขอรับรถ ถ้าเป็นไปได้ถ่ายวิดีโอก็น่าจะเป็นประโยชน์ในการพิสูจน์ว่าได้นำรถมาล้างและรถได้หายไปจริง และที่สำคัญ ควรกำชับว่าจะเป็นผู้มารับรถด้วยตนเอง จะไม่มีการมอบหมายให้บุคคลอื่นมารับแทน เพื่อป้องกันมิจฉาชีพ
ตัวบทกฎหมายอ้างอิง ประมวลกฎหมายแพ่งและพาณิชย์
มาตรา 420 ผู้ใดจงใจหรือประมาทเลินเล่อ ทำต่อบุคคลอื่นโดยผิดกฎหมายให้เขาเสียหายถึงแก่ชีวิตก็ดี แก่ร่างกายก็ดี อนามัยก็ดี เสรีภาพก็ดี ทรัพย์สินหรือสิทธิอย่างหนึ่งอย่างใดก็ดี ท่านว่าผู้นั้นทำละเมิดจำต้องใช้ค่าสินไหมทดแทนเพื่อการนั้น
ประมวลกฎหมายอาญา
มาตรา 352 ผู้ใดครอบครองทรัพย์ซึ่งเป็นของผู้อื่น หรือซึ่งผู้อื่นเป็นเจ้าของรวมอยู่ด้วย เบียดบังเอาทรัพย์นั้นเป็นของตนหรือบุคคลที่สามโดยทุจริต ผู้นั้นกระทำความผิดฐานยักยอก ต้องระวางโทษจำคุกไม่เกินสามปี หรือปรับไม่เกินหกพันบาท หรือทั้งจำทั้งปรับ
ถ้าทรัพย์นั้นได้ตกมาอยู่ในความครอบครองของผู้กระทำความผิด เพราะผู้อื่นส่งมอบให้โดยสำคัญผิดไปด้วยประการใด หรือเป็นทรัพย์สินหายซึ่งผู้กระทำความผิดเก็บได้ ผู้กระทำต้องระวางโทษแต่เพียงกึ่งหนึ่ง
สุดท้ายนี้ หน่วยงานที่เกี่ยวข้องโดยตรงกับผู้บริโภค คือ สคบ. ควรจะออกประกาศใช้กับศูนย์บริการล้างรถว่า ต้องมีการเก็บรายละเอียดของผู้ใช้บริการ เวลาที่นำรถมาล้างต้องมีบันทึกข้อตกลงหรือสัญญาจ้าง ต้องออกใบรับรถให้กับลูกค้า การส่งมอบรถคืนจะต้องตรวจสอบว่าใช่เจ้าของรถตัวจริงหรือไม่ โดยควรจะมีข้อตกลงให้ถ่ายสำเนาบัตรประชาชน นอกจากนี้ศูนย์บริการล้างรถน่าจะถูกบังคับให้ทำประกันภัยในกรณีรถสูญหายหรือเสียหายในระหว่างอยู่ในความดูแลของศูนย์บริการ เพื่อเป็นการบรรเทาผลร้ายให้กับผู้บริโภค เพราะเจ้าของคาร์แคร์ส่วนใหญ่ไม่มีทรัพย์สินชดใช้ค่าเสียหายให้กับเจ้าของรถยนต์ได้